b'\n_START_ARTICLE_\nAndr\xc3\xa9s Vombergar\n_START_SECTION_\nKariera\n_START_PARAGRAPH_\nAndr\xc3\xa9s Vombergar se je rodil v mestu Villa Luzuriaga v provinci Buenos Aires v Argentini, kjer je tudi pre\xc5\xbeivljal mladost. Njegovi predniki so se iz Slovenije v Argentino preselili po drugi svetovni vojni. Andr\xc3\xa9s je v Argentini obiskoval slovensko \xc5\xa1olo, zato mu sporazumevanje v slovenskem jeziku ni nikoli predstavljalo te\xc5\xbeav. \xc4\x8ceprav je njegovo uradno ime Andr\xc3\xa9s, ga doma\xc4\x8di kli\xc4\x8dejo Andrej, kar je slovenska oblika tega imena._NEWLINE_Nogometno kariero je za\xc4\x8del v 5. argentinski ligi pri klubu CA Ituzaing\xc3\xb3. Nadaljeval jo je pri klubu Atletico Fenix iz mesta Pilar, v letu 2016 pa je prestopil h klubu Los Andes iz Buenos Airesa, ki nastopa v 2. argentinski ligi. V sezoni 2016/17  je v drugi argentinski ligi na 36 tekmah dosegel 13 zadetkov, s \xc4\x8dimer je bil najbolj\xc5\xa1i strelec svojega mo\xc5\xa1tva. V juliju 2017 je prestopil k NK Olimpiji iz Ljubljane, s katero je podpisal triletno pogodbo in \xc5\xbee v uvodni sezoni osvojil naslov dr\xc5\xbeavnega in pokalnega prvaka. V prvi sezoni je za Olimpijo na 16 tekmah prispeval 4 zadetke in 1 asistenco.  _NEWLINE_Andr\xc3\xa9s Vombergar je izrazil \xc5\xbeeljo, da bi zaigral za \xc4\x8dlansko nogometno reprezentanco Slovenije.'